

**H O T Ă R Â R E**

**privind aprobarea cumpărării imobilului (teren și construcții), identificat în Cartea funciară nr. 56128 Bonțida, situat în vecinătatea Ansamblului ”Monument istoric Castel Banffy”, sat Răscruci, Comuna Bonțida**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 30 din 5.03.2025 privind aprobarea cumpărării imobilului (teren și construcții), identificat în Cartea funciară nr. 56128 Bonțida, situat în vecinătatea Ansamblului ”Monument istoric Castel Banffy”, sat Răscruci, Comuna Bonțida, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 8546/28.02.2025; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 8547/28.02.2025şi Avizul cu nr. 8546 din 12.03.2025 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare prevederile art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020 (republicată 2);

Ținând seama de prevederile:

* Hotărârii Consiliului Județean Cluj nr. 99/2018 pentru aprobarea Procedurii privind achiziția de bunuri imobile în domeniul public sau privat al Județului Cluj, cu modificările ulterioare;
* Dispoziției Președintelui Consiliului Județean Cluj nr. 537/2024 privind constituirea Comisiei de lucru pentru fundamentarea necesității și oportunității achiziției imobilului (teren și construcții) în suprafață de 2500 mp, identificat în CF nr. 56128 Bonțida, situat în vecinătatea Ansamblului Monument istoric Castel Banffy, sat Răscruci, Comuna Bonțida;
* Dispoziției Președintelui Consiliului Județean Cluj nr. 640/2024 privind constituirea Comisiei de negociere a prețului de achiziție a imobilului (teren și construcții), identificat în CF nr. 56128 Bonțida, situat în vecinătatea Ansamblului Monument istoric Castel Banffy, sat Răscruci, Comuna Bonțida;

Luând în considerare dispozițiile:

* art. 173 alin. (1) lit. c) și ale art. 287 lit. b) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 858 - 870, art. 884 - 885 și ale art. 1.666 din Legea privind Codul civil nr. 287/2009, republicată, cu modificările şi completările ulterioare;
* Legii privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 20 alin. (1) lit. e) și i) din Legea privind finanțele publice locale nr. 273/2006, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se aprobă cumpărarea imobilului (teren și construcție) în suprafață de 2627 mp, identificat în Cartea funciară nr. 56128 Bonțida, situat în vecinătatea Ansamblului ”Monument istoric Castel Banffy”, sat Răscruci, Comuna Bonțida, la prețul de 883.044 lei, rezultat în urma negocierii cu reprezentantul proprietarului acestuia.

**(2)**  Se aprobă plata de către Județul Cluj a cheltuielilor ocazionate de încheierea contractului de vânzare-cumpărare în formă autentică a imobilului prevăzut la alin. (1), precum și a taxelor aferente înscrierii în cartea funciară a dreptului de proprietate asupra acestuia.

**(3)** Se mandatează Președintele Consiliului Județean Cluj, domnul Alin Tișe, sau în lipsa acestuia Vicepreședintele Consiliului Județean Cluj, domnul Radu Florin Rațiu, să semneze contractul de vânzare – cumpărare precizat la alin. (2), în numele și pe seama Județului Cluj.

**(4)** După încheierea contractului de vânzare – cumpărare precizat la alin. (2) imobilul va fi inclus în domeniul public al Județului Cluj.

**Art. 2.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Generală Buget-Finanțe, Resurse Umane și Direcția Juridică.

**Art. 3.** Prezenta hotărâre se comunică Direcției Generale Buget-Finanțe, Resurse Umane; Direcției Juridice; precum și Prefectului Județului Cluj, și se aduce la cunoştinţă publică prin afișare la sediul Consiliului Județean Cluj şi prin postare pe pagina de internet ”[www.cjcluj.ro](http://www.cjcluj.ro)”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 35 din 20 martie 2025**

*Prezenta hotărâre a fost adoptată cu 28 de voturi “pentru”, 1 vot ”împotrivă” și 7 ”abțineri”,* *iar un membru al Consiliului județean nu a votat, fiind astfel respectate prevederile legale privind majoritatea de voturi necesară.*